รัฐบาลไทย-ข่าวทำเนียบรัฐบาล-ศธ.ลงพื้นที่ติดตามความก้าวหน้าโครงการห้องเรียนกีฬา (Sport Program) โรงเรียนสุโขทัยวิทยาคม
วันอังคารที่ 22 พฤษภาคม 2561
ศธ.ลงพื้นที่ติดตามความก้าวหน้าโครงการห้องเรียนกีฬา (Sport Program) โรงเรียนสุโขทัยวิทยาคม
วันนี้ (21 พ.ค. 2561) เวลา 09.00 น. พล.อ.สุทัศน์ กาญจนานนท์กุล ที่ปรึกษารัฐมนตรีช่วยว่าการกระทรวงศึกษาธิการ และนายวีระเดช เชื้อนาม เลขานุการโครงการห้องเรียนกีฬา (Sport Program) และคณะ ลงพื้นที่ติดตามผลการดําเนินงานโครงการห้องเรียนกีฬา
วันนี้ (21 พ.ค. 2561) เวลา 09.00 น. พล.อ.สุทัศน์ กาญจนานนท์กุล ที่ปรึกษารัฐมนตรีช่วยว่าการกระทรวงศึกษาธิการ และนายวีระเดช เชื้อนาม เลขานุการโครงการห้องเรียนกีฬา (Sport Program) และคณะ ลงพื้นที่ติดตามผลการดําเนินงานโครงการห้องเรียนกีฬาของโรงเรียนสุโขทัยวิทยาคม สังกัดสํานักงานเขตพื้นที่การศึกษามัธยมศึกษา เขต 38 โดยมีนายอํานวย อภิชาติตรากูล ผู้อํานวยการสํานักงานเขตพื้นที่การศึกษามัธยมศึกษา เขต 38, นายวรินทร์ ชํานาญผา รองผู้อํานวยการสํานักงานเขตพื้นที่การศึกษามัธยมศึกษา เขต 38, นายสมพร สุขอร่าม ผู้อํานวยการโรงเรียนสุโขทัยวิทยาคม, นางอฑิภา วรากรเจริญ และ น.ส.มารินทร์ กลิ่นเชตุ รองผู้อํานวยการโรงเรียนสุโขทัยวิทยาคม คณะครู นักเรียนให้การต้อนรับและร่วมรายงานผลการดําเนินงาน
พล.อ.สุทัศน์ กาญจนานนท์กุลกล่าวว่า จากการที่พล.อ.ประยุทธ์ จันทร์โอชา นายกรัฐมนตรีได้สั่งการในที่ประชุมคณะรัฐมนตรี เมื่อวันที่ 24 พฤษภาคม 2559 ให้กระทรวงศึกษาธิการจัดทํา"โครงการห้องเรียนกีฬา" เพื่อส่งเสริมสนับสนุนให้เยาวชนไทยที่มีความเป็นเลิศด้านกีฬาบนพื้นฐานการพัฒนาโดยใช้วิทยาศาสตร์การกีฬาและโภชนาการเป็นฐานเน้นการพัฒนาร่างกายให้สามารถแข่งขันทัดเทียมกับนักกีฬาต่างประเทศได้ และให้เร่งหานักกีฬาใหม่ที่มีความสูง แข็งแรง มีพรสรรค์ ทักษะสมรรถนะทางร่างกายให้ได้โดยเร็ว
ซึ่งต่อมาได้มีการหารือร่วมกันระหว่างกระทรวงศึกษาธิการและกระทรวงการท่องเที่ยวและกีฬา พร้อมทั้งมอบหมายให้สํานักงานคณะกรรมการการศึกษาขั้นพื้นฐาน (สพฐ.) เป็นผู้รับผิดชอบโครงการ โดยนําแนวคิดจาก "โครงการสานฝันการกีฬาสู่ระบบการศึกษาจังหวัดชายแดนใต้" มาเป็นแนวทางพัฒนาและขยายผลการดําเนินงาน ตั้งแต่วันที่ 7 มิถุนายน 2559 เป็นต้นมา
โครงการห้องเรียนกีฬา ทําให้เยาวชนที่เข้าร่วมโครงการมีพัฒนาการด้านร่างกายที่สามารถแข่งขันกับกีฬาต่างประเทศได้เมื่อจบการศึกษาสามารถประกอบอาชีพด้านการกีฬาได้ ไม่ว่าจะเป็นนักกีฬาอาชีพ ทั้งในระดับจังหวัด ระดับชาติ หรือระดับนานาชาติ รวมทั้งกรรมการตัดสินกีฬา ผู้ฝึกสอนกีฬา และผู้ช่วยผู้ฝึกสอน นอกจากนั้นยังมีความรู้และทักษะในการศึกษาต่อในสถาบันการพลศึกษาและมหาวิทยาลัยการกีฬาแห่งชาติได้โดยไม่ต้องสอบเข้า และไม่เสียค่าใช้จ่ายใด ๆ ทั้งสิ้นในระหว่างการศึกษาในโครงการ
ทั้งนี้ในปีการศึกษา 2561โครงการห้องเรียนกีฬาได้ขยายผลการดําเนินงานจากเดิม 4 โรงเรียนใน 4 ภูมิภาค ได้แก่ ภาคเหนือ ที่โรงเรียนสุโขทัยวิทยาคม จังหวัดสุโขทัย, ภาคใต้ ที่โรงเรียนกาญจนาภิเษกวิทยาลัย จังหวัดกระบี่, ภาคตะวันออกเฉียงเหนือ ที่โรงเรียนสารคามพิทยาคม จังหวัดมหาสารคาม และภาคกลาง ที่โรงเรียนเฉลิมพระเกียรติสมเด็จพระศรีนครรินทราฯ จังหวัดสมุทรสาครโดยได้เปิดเพิ่มปีการศึกษานี้อีก 5 โรงเรียนได้แก่ โรงเรียนกาญจนาภิเษกวิทยาลัย ชัยภูมิ, โรงเรียนกาญจนาภิเษกวิทยาลัย เพชรบูรณ์, โรงเรียนอุดรพัฒนาการ และโรงเรียนราชินูทิศ 2 จังหวัดอุดรธานี และโรงเรียนทุ่งตะโกวิทยา จังหวัดชุมพรทําให้ขณะนี้มีโรงเรียนที่เข้าร่วมโครงการห้องเรียนกีฬาจํานวนทั้งสิ้น 9 โรงเรียน รองรับนักเรียนทั่วประเทศได้ถึง 1,312 คน
ในส่วนของโครงการห้องเรียนกีฬา โรงเรียนสุโขทัยวิทยาคมตั้งแต่เริ่มเปิดหลักสูตรมาตั้งแต่ภาคเรียนที่ 2 ปีการศึกษา 2559 จนถึงปัจจุบัน มีนักเรียนในโครงการระดับชั้นมัธยมศึกษาปีที่ 1 ถึงระดับชั้นมัธยมศึกษาปีที่ 6 จํานวนทั้งสิ้น 210 คน บุคลากร จํานวน 10 คน ประกอบด้วยผู้ฝึกสอนฟุตบอล จํานวน 3 คน ผู้ฝึกสอนวอลเลย์บอล จํานวน 4 คน นักวิทยาศาสตร์การกีฬา จํานวน 1 คน นักกายภาพบําบัด จํานวน 1 คน นักโภชนาการ จํานวน 1 คน
ผลงานที่ผ่านมาได้รับรางวัลชนะเลิศการแข่งขันฟุตบอลเยาวชนและประชาชนชิงชนะเลิศแห่งประเทศไทย ระดับภาคเหนือ ปี 2561, รางวัลรองชนะเลิศอันดับ 2 การแข่งขันวอลเลย์บอลรายการแอร์เอเชีย รุ่นอายุ 14 ปี ระดับภาคเหนือ ประจําปี 2561, รางวัลรองรางวัลชนะเลิศอันดับ 2 การแข่งขันวอลเลย์บอลกีฬาโรงเรียนกีฬา ระดับประเทศ ประจําปี 2561, เข้ารอบ 8 ทีมในระดับประเทศ ปี 2560 และเข้ารอบ 8 ทีม การแข่งขันกีฬาเยาวชนแห่งชาติ ปี 2560
"ในการตรวจเยี่ยมครั้งนี้ ได้รับมอบหมายจากพล.อ.สุรเชษฐ์ ชัยวงศ์รมช.ศึกษาธิการซึ่งดูแลรับผิดชอบโครงการห้องเรียนกีฬา ให้ลงพื้นที่ติดตามความคืบหน้าเช่นการก่อสร้างหอพักนอน โรงอาหาร การใช้จ่ายเงินงบประมาณค่าอาหาร สวัสดิการ สาธารณูปโภค ค่าครุภัณฑ์ การจ้างและการจัดการเรียนการสอนของบุคลากร ตามงบประมาณที่ได้รับจัดสรรจากสพฐ. ซึ่งพบว่ามีความก้าวหน้าในการดําเนินงานตามแผนงานโครงการที่วางไว้เป็นอย่างดี แต่ก็ได้กําชับให้ดูแลใช้จ่ายงบประมาณให้เป็นไปด้วยความโปร่งใส เน้นทั้งคุณภาพการเรียนการสอนและทักษะการกีฬา เพื่อสนองต่อนโยบายและข้อสั่งการของนายกรัฐมนตรีที่มีดําริให้ ศธ.นําการกีฬาเข้าสู่ระบบการศึกษา เพื่อเสริมสร้างศักยภาพของเยาวชนไทยมุ่งสู่ความเป็นเลิศ ทั้งทางด้านวิชาการและการกีฬาไปพร้อม ๆ กัน" พล.อ.สุทัศน์ กล่าว
Written byฤทัยกัญญา ชูทอง นักประชาสัมพันธ์ สพม.38
Photo Creditปฏิฬ นาคทอง ครู รร.สุโขทัยวิทยาคม เครือข่าย ปชส.สพม.38 และฤทัยกัญญา ชูทอง
Rewriter
Editorบัลลังก์ โรหิตเสถียร